কথায় বলে, মঙ্গলে ঊষা, বুধে পা। মঙ্গল বিকেলে বেঁচে রইল ইস্টবেঙ্গল।
আইলিগে এখনও জেতার সম্ভাবনা রয়েছে লাল-হলুদের। তাউ দেবিলাল স্টেডিয়ামে ইস্টবেঙ্গল হঠাৎই বেঁচে উঠল। যদিও লাল-হলুদ এখন কলকাতায়। এদিন খালিদ জামিল দল নিয়ে অনুশীলনেও নামেন। কলকাতায় থাকলেও ইস্টবেঙ্গলের মন কিন্তু পড়েছিল তাউ দেবিলাল স্টেডিয়ামে। সেখানেই যে মঞ্চস্থ হল এক নাটক। নব্বই মিনিটের শেষে ইস্টবেঙ্গলে ফিরল প্রাণ। 
এদিন মিনার্ভার দৌড় থামিয়ে দিল গোকুলাম। তাদের দৌড়ও অবিশ্বাস্য। 

এই বিষয়ে অন্যান্য খবর

ইস্টবেঙ্গল ড্রেসিংরুমে অন্তর্ঘাত! শিকার স্বয়ং ডুডু! হারের পরেই বিস্ফোরক বিদেশি তারকা


এবারের আইলিগের শেষ ল্যাপে এসে দুরন্ত এগোচ্ছে গোকুলাম। গোড়ার দিকে ভাল খেলছিল না তারা। হঠাৎই দলটার চেহারা বদলে যায়। মোহনবাগান, ইস্টবেঙ্গলকে হারানোর পরে এবার কেরলের দলটিও থামিয়ে দিল পঞ্জাবের মিনার্ভাকে।
খেলার ৭৬ মিনিটে হেনরি গোল করে এগিয়ে দেন গোকুলামকে। এই হেনরিই গোল করেছিলেন মোহনবাগানের বিরুদ্ধে।
হেনরির দেওয়া সেই গোল আর শোধ করতে পারেনি মিনার্ভা। তার আগে অবশ্য পেনাল্টি পেতেই পারত গোকুলাম। রেফারি সে যাত্রায় পেনাল্টি দেননি। পেনাল্টি দিলে স্কোরলাইন অন্যরকম হলেও হতে পারত। রেফারি, সর্বভারতীয় ফুটবল ফেডারেশনের সর্বরকমের সহযোগিতা পেয়েও মিনার্ভা শেষের দিকে এসে হোঁচট খাচ্ছে। 
আজকের ম্যাচে হারার ফলে মিনার্ভার হাতে রয়েছে আরও তিনটি ম্যাচ। ইস্টবেঙ্গলেরও সমসংখ্যক ম্যাচ বাকি।
লাল-হলুদের পরবর্তী ম্যাচ চেন্নাইয়ের বিরুদ্ধে। ইস্টবেঙ্গলের কাছে বাকি ম্যাচগুলো ‘ডু অর ডাই’। প্রতিটি ম্যাচেই জিততে হবে লাল-হলুদকে। মিনার্ভা এদিন হেরে যাওয়ায় স্বস্তিতে লাল-হলুদ কর্তারাও। ফুটবল-সচিব রজত গুহ বললেন, ‘‘আশা এখনও রয়েছে আমাদের।’’
এদিন মিনার্ভা হারলেও আইলিগ-এর পয়েন্ট তালিকায় বিশেষ কোনও পরিবর্তন হল না। এক নম্বরে নেরোকা, দুই এবং তিন নম্বরে যথাক্রমে মিনার্ভা ও ইস্টবেঙ্গল। দুটো দলেরই ১৫টি করে ম্যাচ খেলা হয়ে গিয়েছে। মিনার্ভা এখনও ইস্টবেঙ্গলের থেকে তিন পয়েন্টে এগিয়ে। 
আশা এখনও মরেনি ইস্টবেঙ্গলের। কেবল মাথা ঠান্ডা রেখে বাকি ম্যাচগুলো জিততে হবে। খালিদ জামিলের ছেলেরাই এখন ইতিহাস গড়তে পারেন।